En mann i 20-årene skal ifølge en tiltale fra Sunnmøre tingrett i 2015 ha tatt kontakt med familien til ei 14 år gammel jente og bedt om samtykke til å gifte seg med henne.

Ifølge tiltalen sa familien ja, og mot slutten av 2015 ble det arrangert en seremoni på Østlandet, hvor en imam skal ha lest fra koranen og gjennomført giftermålet. To vitner som var til stede signerte, ifølge tiltalen, giftermålsavtalen.

Jenta var 14 år under seremonien.

Året etter ble det arrangert bryllupsfest med mange inviterte gjester til stede. Det skal også ha blitt betalt medgift til jentas familie.

I tiltalen står det videre at mannen ikke lyktes med forsøket sitt på å inngå ekteskap da ekteskapet ikke anses godkjent i Norge.

Strafferammen for brudd på ekteskapsloven er fengsel i inntil tre år.

Mannen er også tiltalt for å ha hatt seksuell omgang med barn mellom 14 og 16 år. Dette har en strafferamme på seks år.

Påtalesjef ved Møre og Romsdal politidistrikt, Elin Drønnen, vil foreløpig ikke kommentere saken. Det ønsker heller ikke bistandsadvokat Anne Grete Ludvigsen.

Det har ikke lykkes NRK å få tak i forsvarer Reidar Andresen. Han sier til TV2 at han foreløpig ikke vil kommentere saken.